ธกส.ออกสลากวงเงิน5หมื่นล.3ปีมีลุ้น20ล้าน
ธ.ก.ส.เตรียมออกสลากชุดเกษตรมั่นคง 2 วงเงิน 5 หมื่นล้าน ขายหน่วยละ 500 บาท ลุ้นรางวัลใหญ่ 20 ล้าน
14 มิ.ย. 2561

ธ.ก.ส.เตรียมออกสลากชุดเกษตรมั่นคง 2 วงเงิน 5 หมื่นล้าน ขายหน่วยละ 500 บาท ลุ้นรางวัลใหญ่ 20 ล้านรายงานข่าวจากธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า เตรียมเปิดจำหน่ายสลากออมทรัพย์ ชุดเกษตรมั่นคง 2 รับฝากหน่วยละ 500 บาท มีวงเงินทั้งสิ้น 5 หมื่นล้านบาท เริ่มจำหน่ายวันที่ 18 มิ.ย.นี้ อายุรับฝาก 3 ปี ครบกำหนดไถ่ถอนคืน 20 ส.ค. 2564 ฝากครบ 3 ปี ได้รับดอกเบี้ยหน่วยละ 5 บาท คิดเป็นดอกเบี้ย 0.33%การออกสลากชุดนี้ก็เพื่อทดแทนสลากชุดเดิมที่ครบกำหนดไถ่ถอน มีวงเงินประมาณ 3 หมื่นล้านบาท ซึ่งคาดว่าหลังเปิดจำหน่ายในวันที่ 18 มิ.ย.นี้แล้ว จะสามารถจำหน่ายสลากหมดทั้ง 5 หมื่นล้านบาท ภายในเวลา 2 เดือนสำหรับการออกรางวัลทั้งหมด 36 ครั้ง รางวัลใหญ่มี 1 รางวัล เป็นเงิน 20 ล้านบาท รางวัลต่างหมวดมี 9 รางวัล รางวัลละ 1.5 แสนบาท รางวัลที่ 2 หมุน 3 ครั้ง มี 30 รางวัล รางวัลละ 1 แสนบาท รางวัลที่ 3 หมุน 10 ครั้ง มี 100 รางวัล รางวัลละ 1.5 หมื่นบาท รางวัลที่ 4 หมุน 20 ครั้ง มี 200 รางวัล รางวัลละ 1 หมื่นบาท รางวัลที่ 5 หมุน 100 ครั้ง มี 1,000 รางวัล รางวัลละ 5,000 บาท รางวัลเลขท้าย 4 ตัว หมุน 1 ครั้ง มี 1 หมื่นรางวัล รางวัลละ 300 บาท รางวัลเลขท้าย 3 ตัว หมุน 2 ครั้ง มี 2 แสนรางวัล รางวัลละ 200 บาท รวมกว่า 2.11 แสนรางวัล เป็นเงินกว่า 75.8 ล้านบาท/งวดแหล่งข่าวจาก ธ.ก.ส. เปิดเผยว่า การออกสลากชุดนี้เพื่อเป็นทางเลือกในการออมเงินให้ประชาชน ซึ่งนิยมการซื้อสลากเพราะได้เงินต้นคืนครบทั้งจำนวนพร้อมดอกเบี้ย และยังมีโอกาสถูกรางวัล ทั้งนี้หากซื้อที่วงเงิน 5 แสนบาทขึ้นไป มีโอกาสถูกรางวัลเลขท้ายทุกงวด เฉลี่ยผลตอบแทนจะได้เพิ่มขึ้นอยู่ที่ 1.2% ถือว่ามากกว่าการฝากเงินในบัญชีออมทรัพย์.